Ди хьэщIэхэм Налшык зыщаплъыхь
Ди газетым хъыбар зэрывигъэщIащи, Къэбэрдей-Балъкъэрыр зрагъэцIыхуну къэкIуащ Тыркумрэ Иорданиемрэ щыпсэу ди лъэпкъэгъухэм я щIалэгъуалэ гуп. Урысей Федерацэр зрагъэцIыхуным теухуа программэу УФ-м и Президентым къыдигъэкIа Указым, Урысейм ЗэдэлэжьэнымкIэ и федеральнэ агентствэмрэ Къэбэрдей-Балъкъэр Республикэмрэ зэращIылIа зэгурыIуэныгъэм япкъ иту екIуэкI Iуэхущ мыр. Кавказ Ищхъэрэмрэ Урысеймрэ я хъы-барыфI дунейм щагъэIуным, экономикэ, щэнхабзэ IуэхухэмкIэ къэралхэр зэпхыным тещIыхьащ.
КъБР-м и Правительствэмрэ зи гугъу тщIы федеральнэ агентствэмрэ 2011 гъэм зэращIылIа зэгурыIуэныгъэм ипкъ иткIэ, ди лъэпкъэгъухэр Къэбэрдей-Балъкъэрым фIэкIыпIэ имыIэу къэкIуэн хуейщ. ХьэщIэхэм я мурадщ ди зэпыщIэныгъэхэр ягъэбыдэну, зэрызэдэлэжьэфыну щIыкIэр яубзыхуну. Абыхэм ящыщщ мэкъумэш, туризм, спорт, щIэныгъэ, щэнхабзэ IэнатIэхэр.
ФокIадэм и 4-м хьэщIэхэр Налшык и аэропортым къыщрагъэблэгъащ. Абыхэм япежьахэм ягъэзащIэ къафэм зэуэ къыхыхьащ езы хьэщIэхэри. «Дэ дыщыгуфIыкIыу зыдогъэцIыху ди Хэкур, дыкъызытехъукIахэр щыпсэуа щIыналъэ гъуэзэджэр. Пэжщ, зэкIэ бзэкIэ дызэтехуэркъым, ауэ быдэу ди фIэщ мэхъу апхуэдэу куэдрэ зэрыщымытыжынур», — къыхигъэщхьэхукIащ Иорданием и лIыкIуэхэм ящыщ Ансокъуэ Инал.
Ди лъэпкъэгъухэм Къэбэрдей-Балъкъэрыр зрагъэцIыхун щыщIадзащ Кавказ Ищхъэрэ федеральнэ округым и парк нэхъ ин дыдэм, ХьэтIохъущокъуэм и жыг хадэм. Ар хьэщIэхэм телъыджэ ящыхъуащ жыг лIэужьыгъуэхэм я куэдагъымкIи, къабзагъэмкIи, дахагъэмкIи. НыбжьыщIэхэр «Сосрыкъуэ» рестораныр здэщыIэ лъагапIэм тету Налшык къыхагъэплъащ.
ХьэщIэхэр республикэм и Правительствэмрэ Парламентымрэ я лIыкIуэхэм яхуэзащ, Бахъсэн районым щыIэ «Джеха», Налшык дэт «Фарма Интернейшнл» IуэхущIапIэхэм щыIащ.
МЭРЕМ Синэ.
